**ELŐTERJESZTÉS**

**Szombathely Megyei Jogú Város Közgyűlésének 2022. október 27-i ülésére**

**Javaslat a SZOVA NZrt. tulajdonában álló ingatlanon megvalósítandó napelemparkkal kapcsolatos döntések meghozatalára**

Szombathely Megyei Jogú Város Önkormányzata, mint Kedvezményezett Támogatási szerződést kötött **2016.12.27**-én a „Megújuló Szombathely – tiszta energia saját erőből” című, TOP-6.5.2-15-SH1-2016-00001 azonosítószámú projekt megvalósítására. Az eredeti Támogatási Szerződés alapján vállalt műszaki tartalom szerint elkészült volna egy biomassza fűtőmű és egy napelempark.

A projekt előkészítő szakasza jelentősen elhúzódott, amelynek oka volt egyrészt a tervezési, továbbá egyéb előkészítési elemek tervezetthez képesti hosszabb időigénye, másrészt konzorciumi partnerünk, a SZOVA Szombathelyi Vagyonhasznosító és Városgazdálkodási Nonprofit Zrt. vitatta a Pályázati Felhívásban korlátozó tényezőként megfogalmazott maximum 60%-os támogatási intenzitás nagyságát, a 100%-os elszámolhatóság igényével. Az időközben lefolytatott kivitelezésre vonatkozó közbeszerzési eljárás során a biomassza fűtőmű megvalósítására beérkező legkedvezőbb ajánlat (nettó 497.051.079 Ft) is jóval meghaladta az előzetes számításokat (nettó 150.000.000 Ft), a napelemparkra a tervezett nettó 576.700.000 Ft-hoz képest nettó 654.723.733 Ft-os árajánlat érkezett. A megvalósításához szükséges önerőt sem a SZOVA Nonprofit Zrt., sem pedig Önkormányzatunk nem tudta biztosítani, ezért úgy döntött a SZOVA Nonprofit Zrt., hogy a napelempark kivitelezési eljárásának nyertes ajánlatadójával szerződést köt, míg a pénzügyi fedezet hiányában a biomassza fűtőmű - és így a Támogatási Szerződésben eredetileg vállalt projekttartalom - megvalósítása nem lehetséges. A kivitelezési szerződés megkötésére 2022. július 7. napján került sor, amelyben a felek felfüggesztő feltételként kötötték ki a módosítási kérelem Irányító Hatóság általi elfogadását. A szerződést a felek 2022. szeptember 29-én módosították és megerősítették, hogy a felek szándéka továbbra is a szerződés teljesítése mindaddig, amíg az Irányító Hatóság végleges döntése meg nem születik.

A Támogató képviseletében eljáró Közreműködő Szervezet részéről 2022. június 2-án érkezett írásos tájékoztatás alapján megerősítették, hogy a napelempark, illetve a kialakításával kapcsolatos járulékos költségek is csak max. 60 %-os támogatási intenzitással támogathatóak, továbbá felhívják a figyelmet a projektfejlesztés végi támogatási szerződés módosítási igény benyújtására és a teljes módosítani kívánt (már a biomassza részelemek nélküli) projekttartalom műszaki-szakmai dokumentáció átdolgozásának szükségességére.

Ezt követően – hogy a korábban, 2016-ban megítélt támogatási forrás ne vesszen el, és a projekt legalább részleges megvalósítása lehetővé váljon – a SZOVA Nonprofit Zrt. a Savaria Városfejlesztési Nonprofit Kft. közreműködésével a hatályos Támogatási Szerződésben foglalt határidőre, azaz 2022. szeptember 30-ra elkészítette a projektfejlesztési végi támogatási szerződés módosítási igényt valamennyi kötelező mellékletével együtt (1. sz. melléklet), továbbá átdolgozásra került a Projektterv, az új műszaki-szakmai tartalom és vállalási eredmények, illetve meghatározásra kerültek a módosítani kívánt indikátorvállalások és a költségvetés új szerkezete is (2. és 3. sz. melléklet).

A benyújtott projektfejlesztési végi Támogatási Szerződés módosítási igény jelenleg bírálati szakaszban van, annak pozitív elbírálását és jóváhagyását követően válik véglegessé és elfogadottá Támogató részéről a projekt műszaki tartalma és költségvetése.

A projektdokumentáció részét képezi az önrész igazolásának bemutatása és a jelenleg hatályos Konzorciumi együttműködési megállapodás módosítása is:

* a Támogatási Szerződés módosítás igényhez szükséges igazolni a projekt teljes költségvetésének **saját forrásból** biztosítandó részének rendelkezésre állását, amelynek összege: 322.843.706 Ft,
* a projekt megváltozott műszaki tartalma és költségvetési szerkezete miatt módosításra kerül a Projektben eredetileg 2016. december 22-én aláírt **Konzorcium együttműködési megállapodás** (4. sz. melléklet).

Fentiek alapján javaslom, a Tisztelt Közgyűlés kérje fel a SZOVA Nonprofit Zrt. vezérigazgatóját, hogy a társaság likvid forrása terhére igazolja a Támogató felé a Támogatási Szerződés módosítás igényhez a projekt teljes költségvetése saját forrásból biztosítandó részének rendelkezésre állását, amelynek összege: 322.843.706 Ft. Továbbá javaslom felkérni a SZOVA Nonprofit Zrt. vezérigazgatóját, hogy 2023. január 30-ig dolgozza ki a projekt önrésze tekintetében alternatív forrásbevonásra vonatkozó javaslatát, amit a Közgyűlés 2023. januári ülése elé terjesztek.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2022. október 20.**

**/: Dr. Nemény András :/**

**Határozati javaslat**

**……../2022. (X. 27.) Kgy. sz. határozat**

1. Szombathely Megyei Jogú Város Közgyűlése a „Megújuló Szombathely – tiszta energia saját erőből” című TOP-6.5.2-15-SH1-2016-00001 azonosító számú projekt tekintetében az előterjesztés 4. sz. melléklete szerinti konzorciumi megállapodás módosításával egyetért, egyúttal felhatalmazza a polgármestert és a SZOVA Nonprofit Zrt. vezérigazgatóját annak aláírására.
2. A Közgyűlés felkéri a SZOVA Nonprofit Zrt. vezérigazgatóját, hogy a társaság likvid forrása terhére igazolja a Támogató felé a Támogatási Szerződés módosítás igényhez a projekt teljes költségvetése saját forrásból biztosítandó részének rendelkezésre állását, amelynek összege: 322.843.706 Ft.
3. A Közgyűlés felkéri a SZOVA Nonprofit Zrt. vezérigazgatóját, hogy 2023. január 30-ig dolgozza ki a projekt önrésze tekintetében alternatív forrásbevonásra vonatkozó javaslatát.
4. A Közgyűlés felkéri a polgármestert, hogy a SZOVA Nonprofit Zrt. vezérigazgatójának 3. pont szerinti javaslatát terjessze a Közgyűlés januári ülése elé.
5. A Közgyűlés felkéri a SZOVA Nonprofit Zrt. vezérigazgatóját, hogy a társaság 2023. évi üzleti tervét a fenti javaslat alapján hozott közgyűlési döntés figyelembevételével dolgozza ki.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA Nonprofit Zrt. vezárigazgatója)

**Határidő:** azonnal, illetve a Közgyűlés januári ülése